b'\n_START_ARTICLE_\nKungl. Maj:ts orden\n_START_PARAGRAPH_\nKungl. Maj:ts orden (norsk: Hans Majestets ordener) er en svensk betegnelse p\xc3\xa5 avdelingen innen den kongelige hoffstat i Sverige som forvalter de svenske ordenene. Betegnelsen kan noen ganger ogs\xc3\xa5 benyttes i snevrere betydning om \xc3\xa9n av ridderordenene, Serafimerordenen, men dette er ikke riktig. I tillegg til denne h\xc3\xb8rer ogs\xc3\xa5 Nordstjerneordenen,  Sverdordenen og Vasaordenen inn under avdelingen. Siden 1975 tildeles kun Serafimerordenen og Nordstjerneordenen, de to \xc3\xb8vrige er hvilende. Karl XIIIs orden, en kongelig orden for det svenske frimureriet, h\xc3\xb8rer ikke lenger inn under Kungl. Maj:ts orden._NEWLINE_Kongen er i egenskap av ordenenes stormester avdelingens leder. Avdelingen best\xc3\xa5r ellers av en ordenskansler, som st\xc3\xa5r i spissen for et ordenskanselli. Til dette h\xc3\xb8rer en ordenssekret\xc3\xa6r, som ogs\xc3\xa5 er viseordenskansler, skattmester, og en ordensintendant. Avdelingen har ogs\xc3\xa5 tilknyttet en v\xc3\xa5penmaler, det vil si en ut\xc3\xb8vende heraldisk kunstner. Tidligere hadde avdelingen ogs\xc3\xa5 kansellist og inntil 1974 fantes det ved Kungl. Maj:ts orden ogs\xc3\xa5 en kapellan. _NEWLINE_Ordenskapittelet, best\xc3\xa5ende av kongen som stormester og embetsmennene ved Kungl. Maj:ts orden, kommer som regel sammen en gang om \xc3\xa5ret for \xc3\xa5 fatte beslutninger om tildeling av ordener til utenlandske borgere, om \xc3\xb8konomiske og andre forhold._NEWLINE_I snever betydning benyttes betegnelsen Kungl. Maj:ts orden noen ganger ogs\xc3\xa5 om svenske innehavere av Serafimerordenen. Dette har sin bakgrunn i forkortelsen for tittelen Riddare och kommend\xc3\xb6r av Kungl. Maj:ts orden, forkortet RoKavKMO. I denne sammenheng er ordet \xc2\xaborden\xc2\xbb en flertallsform som viser til at svensker som skulle utnevnes til Serafimerordenen allerede m\xc3\xa5tte v\xc3\xa6re kommand\xc3\xb8rer av 1. klasse av en av de \xc3\xb8vrige svenske ordener. Gjennom dette har uttrykket Kungl. Maj:ts orden feilaktig blitt knyttet utelukkende til Serafimerordenen. Utenlandske ordensinnehavere tituleres Riddare av Serafimerorden, forkortet RSerafO.'